На заинтересованите лица се предоставя 14-дневен срок, считан от 15.05.2015г., за предложения и становища по настоящия проект на допълнение на Наредба за управление на горските територии – собственост на община Минерални бани.
Предложения могат да бъдат депозирани в Деловодството при община Минерални бани, на адрес с. Минерални бани, бул. „Васил Левски” № 3 или на следния електронен адрес min_bani@abv.bg

МОТИВИ
На основание чл.21, ал.1, т.8 и ал.2 от ЗМСМА и при спазване разпоредбите на чл. 181, ал. 6 от Закона за горите е приета Наредба за управление на горските територии – собственост на Община Минерални бани. 
В тази наредба не са заложени разпоредби за възможността за отдаване под наем на поземлените имоти в горските територии и описание на реда за управлението им. 
С цел съобразяване с нормативните изисквания за постигане на яснота, публичност и обективност при управление на горските територии и законосъобразно провеждане на процедурите в тази връзка е необходима допълнителна и подробна регламентация в наредбата, като се създава нов раздел - 
Раздел ХІІ

Управление на поземлени имоти в горски територии

Чл. 58. (1)  Поземлени имоти в горски територии – общинска собственост, могат да бъдат предоставени за временно ползване под наем при условие, че не се променят функциите на територията, не се възпрепятства осъществяването на други дейности в нея и не се увреждат почвите.

(2) Поземлените имоти  в горски територии, предоставени под наем, не могат да се пренаемат, както и да се ползват съвместно по договор с трети лица.

Чл. 59. (1) Отдаването под наем на поземлени имоти в горски територии – общинска собственост се извършва след провеждането на търг от кмета на общината или от оправомощеното от него лице – директора на Общинското предприятие ОГС „Бряст лес” по реда на Закона за общинската собственост и Наредбата за общинската собственост, след решение на Общински съвет. 
 (2) Началната цена за провеждане на търга за отдаване под наем на поземлени имоти в горските територии се определя от Общински съвет и не може да бъде по-ниска от определената по реда на Наредбата за управление, стопанисване и ползване на земите от ОПФ по Тарифа – Приложение 2 цена.

(3) Заповедите за откриване на търга, както и за определяне на лицето, спечелило търга, се издават от кмета на общината или от оправомощеното от него лице - директора на предприятието. Въз основа на резултатите от търга се сключва договор за наем.

(4) Срокът за отдаване под наем на поземлените имоти в горски територии - общинска собственост, не може да бъде по-дълъг от 10 години.

(5) При сключване на договор за наем на поземлен имот в горска територия - общинска собственост, за срок, по-дълъг от три години, наемодателят писмено уведомява съответната регионална дирекция по горите. 

(6) Изискването по ал. 5 се прилага и в случаите на прекратяване на договора.

(7) Ползването на дървесина не може да бъде предмет на договор за наем на поземлен имот в горска територия - общинска собственост.

(8) Средствата от наеми на поземлени имоти в горски територии постъпват в общината.

Чл. 60. (1) Поземлени имоти в горски територии - общинска собственост, могат да се отдават под наем от кмета на общината след решение на Общинския съвет, без провеждане на търг:

1. на юридически лица с нестопанска цел, определени за осъществяване на общественополезна дейност - за осъществяване на техните нестопански дейности;

2. когато територията се отдава под наем за срок, по-кратък от една година;

(2) Поземлени имоти в горски територии – общинска собственост, могат да се дават под наем от кмета на общината, след решение на Общински съвет без търг:

1.  за устройване на пчелини до 10 пчелни семейства за срок по-кратък от една година;

2. за учредяване право на ползване върху поземлени имоти за устройване на постоянни пчелини с над 10 пчелни семейства по реда на Закона за горите, Закона за пчеларството, Закона за общинската собственост и Наредбата за общинската собственост.

